ДЕЛЕГИРАН РЕГЛАМЕНТ (ЕС) № 1378/2014 НА КОМИСИЯТА
от 17 октомври 2014 година
за изменение на приложение I към Регламент (ЕС) № 1305/2013 на Европейския парламент и на Съвета и приложения II и III към Регламент (ЕС) № 1307/2013 на Европейския парламент и на Съвета
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (1), и по-специално член 58, параграф 7 от него,
като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (2), и по-специално член 6, параграф 3 и член 7, параграф 3 от него,
като има предвид, че:
(1)
В съответствие с член 11, параграф 6 от Регламент (ЕС) № 1307/2013 Белгия, България, Чешката република, Дания, Естония, Ирландия, Гърция, Испания, Италия, Кипър, Латвия, Люксембург, Унгария, Малта, Нидерландия, Австрия, Полша, Португалия, Словения, Словакия, Финландия, Швеция и Обединеното кралство уведомиха до 1 август 2014 г. Комисията за своето решение, взето съгласно член 11 от посочения регламент, включително относно очаквания резултат от намаленията на плащанията за календарните 2015 - 2019 години.
(2)
В съответствие с член 7, параграф 2 от Регламент (ЕС) № 1307/2013 очакваният резултат от намаляването на плащанията, нотифициран от държавите членки и посочен в член 11, параграф 6 от същия регламент, следва да се предостави под формата на подпомагане от Съюза за мерки по програмите за развитие на селските райони. В резултат на това, приложение I към Регламент (ЕС) № 1305/2013 и приложение III към Регламент (ЕС) № 1307/2013 трябва да бъдат изменени в зависимост от сумите, нотифицирани от държавите членки.
(3)
Освен това, в някои случаи резултатът от намаляването на плащанията може да бъде нулев, по-специално поради структурата на земеделските стопанства в държавите членки и поради очакваното разпределение на директните плащания и възможността държавите членки да прилагат член 11, параграф 2 от Регламент (ЕС) № 1307/2013. Съответно Белгия, Люксембург, Малта, Австрия, Словения и Финландия уведомиха Комисията за своя очакван резултат от намалението на плащанията, който е равен на нула за всички календарни години от 2015 до 2019 г.
(4)
Белгия, Германия, Франция, Хърватия, Литва и Румъния решиха да се възползват от разпоредбите на член 11, параграф 3 от Регламент (ЕС) № 1307/2013.
(5)
В съответствие с член 136а, параграф 1 от Регламент (ЕО) № 73/2009 на Съвета (3) и член 14, параграф 1 от Регламент (ЕС) № 1307/2013, Белгия, Чешката република, Дания, Германия, Естония, Гърция, Нидерландия и Румъния уведомиха до 1 август 2014 г. Комисията за решението си да прехвърлят определен процент от годишните си национални тавани за календарните 2015 - 2019 години към програмите за развитие на селските райони, финансирани по линия на Европейския земеделски фонд за развитие на селските райони (ЕЗФРСР), както е посочено в Регламент (ЕС) № 1305/2013.
(6)
В съответствие с член 136а, параграф 2, трета алинея от Регламент (ЕО) № 73/2009 и член 14, параграф 2 от Регламент (ЕС) № 1307/2013, Унгария уведоми Комисията до 1 август 2014 г. за решението си да прехвърли определен процент от сумата, разпределена за подпомагане за мерки по програмите за развитие на селските райони, финансирани по линия на ЕЗФРСР през периода 2016-2020 г., към директните плащания, както е предвидено в Регламент (ЕС) № 1305/2013.
(7)
Следователно приложение I към Регламент (ЕС) № 1305/2013 и приложения II и III към Регламент (ЕС) № 1307/2013 следва да бъдат съответно изменени
(8)
Тъй като настоящият регламент е от съществено значение за безпроблемното и навременно приемане на програмите за развитие на селските райони, уместно е той да влезе в сила в деня след датата на публикуването му в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕС) № 1305/2013 се заменя с текста в приложение I към настоящия регламент.
Член 2
Приложения II и III към Регламент (ЕС) № 1307/2013 се заменят с текста в приложение II към настоящия регламент.
Член 3
Настоящият регламент влиза в сила в деня след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 октомври 2014 година.